《雪斋烧沉水香》
明代·释函可

草木抱真性，植根良独异。当其枯槁时，众目安能识。

藉此星星火，可以格上帝。鼻端绝往来，混然在一气。

氤氲托冥会，非关有夙契。欲索已寂如，肺腑无不至。

彼此本同源，静中得其理。何亲复何疏，当入枯鱼肆。

作者简介：释函可（1611-1659），字祖心，号剩人，俗姓韩，名宗騋，广东博罗人。他是明代最后一位礼部尚书韩日缵的长子。明清之际著名诗僧。